Nagu eelpool mainitud, Husserli kui filosoofi nimi sai üldiselt kuulsaks tema Loogiliste uurimuste ilmumisel. Nende uurimuste täht­sus on lahutamatult seotud võitlusega "psühhologismi" vastu loogikas ja tunnetusteoorias, mis toimus 40 aastat tagasi. Seda võitlust ei pida­nud küll Husserl üksinda. Psühhologismi vastu võitlesid ka uuskant­likud koolkonnad ja paljud matemaatikud. Kuid Husserli uurimustel oli läbilöövat  jõudu. Ta kooris hoolikalt esile vastase argumendid, paljastas psühhologistlikke ja relativistlikke eelarvamusi kaugei­maiski peiduurkais ning jälgis neid viimsete juurteni. Kui tänapäeva loogikas ja tunnetusteoorias psühhologismi ja temaga seotud antropologismi ja relativismi küsimus mitte enam nii aktuaalne ei ole kui 40 aastat tagasi, siis võlgnetakse selle asjaolu eest suurel määral tänu Husserlile.